J. Ivančo, poslanec: (2008-09-17):
Aj napriek tomu, čo tu povedala pani poslankyňa Tóthová, chcem tiež sa pridať do rozpravy v zmysle tom, že ak by sme prijali tento poslanecký návrh, tak pravdepodobne názov zákona pôvodného, to si uvedomujem, už potom nevystihuje samotnú podstatu. Totiž práve navrhovaná zmena v bode 4, citujem, „v § 3 ods. 1 sa vypúšťajú slová „na obec alebo vyšší územný celok“,“ to je v tomto návrhu kľúčové. Netvrdím to, čo už bolo povedané v rozprave, že obce strácajú možnosť nadobúdať majetok. Myslím si, že ale týmto návrhom sa im riadne znepríjemňuje a znevýhodňuje ich postavenie pri nadobúdaní štátneho, a nechcem použiť toto slovo, verejného majetku. Je škoda, že tento návrh nebol predložený ministerstvom alebo vládou ako takou, pretože nepoznáme pripomienky verejnosti, nepoznáme pripomienky ZMOS-u, čítal som sám nejaké vyjadrenia, nepoznáme pripomienky ďalších subjektov, ktoré sa zúčastňujú pripomienkového konania. Bohužiaľ, a to musím konštatovať, týmto návrhom troch koaličných poslancov štát sa rozhodol nedať obciam a VÚC-kam majetok, a to preto, pretože si myslím, že po troch kolách osobitného ponukového konania nebude obciam a VÚC-kam čo previesť. V dôvodovej správe alebo, myslím, vo vyjadrení pána Richtera z minulej rozpravy je napísané: „Účelom predloženého návrhu zákona má byť podľa predkladateľov predovšetkým zabezpečenie finančných prostriedkov získaných predajom prebytočného nehnuteľného majetku štátu tak, aby boli zdrojom štátneho rozpočtu a následne aby získané finančné prostriedky boli prerozdeľované vládou Slovenskej republiky.“ Tu, si myslím, je kľúčový ideový spor medzi terajšou opozíciou a terajšou koalíciou, kľúčový ideový spor o tom, kto bude prerozdeľovať prostriedky získané predajom takéhoto majetku. V našej filozofii, vo filozofii decentralizácie verejnej správy, za ktorou si tu za týmto rečníckym pultom stojím, sme vychádzali z toho, že prerozdeľovanie zdrojov získaných, už som to povedal, z verejného majetku je podľa nás lepšie, ak sa deje na čo najnižšej úrovni, podľa nás je to úroveň obcí, miest alebo regionálnej samosprávy, zvlášť preto, pretože som zachytil aj vyjadrenie pána ministra, že v podstate ani sa nevie, koľko finančných zdrojov tento návrh pre ministerstvo, pre štátny rozpočet prinesie, pretože v podstate nevieme presne vydefinovať, aká je trhová hodnota prebytočného majetku. Myslím si, že v tomto návrhu ide o to podstatné, zmeniť tvár verejnej správy, čo je už pre túto vládnu koalíciu trošku aj charakteristické. A ide o to, neviem, prečo to má byť, aby ste postupne ukrajovali z postavenia obcí, z postavenia regionálnej samosprávy a ukrajovali z ich možností v systéme verejnej správy, z ich možností fungovať, ale aj z ich možností, ako som povedal, nadobúdať verejný majetok. Ide hlavne o to, že namiesto pokračovania v decentralizácii a v subsidiarite v zmysle riadiť veci verejné čo najbližšie k občanovi vrátane správy majetku sa teda stretávame s diktovaním z centra, kde je snahou predať, snahou nedať peniaze dolu, ale snahou deliť peniaze z centra. Mení sa koncept ponímania regionálnej samosprávy. A to mi je pri tomto návrhu zákona najviac ľúto. Mení sa zásadná vec takouto malou novelou, zásadná vec je, že uberáme z postavenia obcí a regionálnej samosprávy. Čo je znepokojujúce, je, že uberáte z postavenia obcí a regionálnej samosprávy, pritom máte takisto riadne zvolených, legitímne zvolených zástupcov. Chcem uviesť ešte aj to, že prevod prebytočného majetku hlavne v správe ministerstva obrany jeho darovaním na obce vychádzal aj z minulosti, pretože práve kvôli svojej mnohokrát len geografickej polohe trpeli obce prítomnosťou a činnosťou, prítomnosťou či už armády alebo iných ozbrojených zložiek, ale aj činnosťou na tomto majetku, ktorý vlastne teraz je po mnohých zmenách, ktoré prebehli v spoločnosti, prebytočný. A práve v prevode tohto majetku na obce tieto obce, ich obyvatelia, ich zvolení zástupcovia videli a cítili aj istú kompenzáciu toho, čo prežili v minulosti. Navrhovaná novela im však túto šancu obmedzuje, ak nie priam berie. To isté platí o regionálnych samosprávach v širšom ponímaní majetku, kde sa obce nedohodnú, komu patrí, alebo je to mimo intravilánu jednej obce. Vo vzťahu k obciam a vyšším územným celkom sa teda zmena prejaví v tom, že prebytočný nehnuteľný majetok štátu budú môcť síce subjekty nadobudnúť darovaním, ale až vtedy, keď skutočne žiaden človek, a nedá mi to nepovedať, možno blízky vládnej koalícii, skutočne žiaden človek, žiaden záujemca nebude mať záujem o takýto majetok. Až vtedy príde na rad obec alebo samospráva. Predkladatelia zo sociálnodemokratického košiara chcú, aby prebytočný majetok štátu sa odpredával, podotýkam, odpredával aj súkromným osobám a, zdá sa, hlavne súkromným osobám, a teda privatizoval tak, že ceny nehnuteľností bude možné znížiť až o 70 %. Je tu legitímna reálna otázka, či nesmeruje táto zmena k vopred pripraveným predajom za 30 % ceny. Milé kolegyne a kolegovia, som presvedčený, že navrhovaná novela aj kvôli tomu nešla do pripomienkového konania. Nepoznáme názor verejnosti. A nechcem tým povedať pánovi kolegovi Jasaňovi, že spochybňujem tým právo poslanca Národnej rady predložiť legislatívnu zmenu. Mojou vážnou výhradou je, že využitie majetku štátu, ktorého sú obce kľúčovým prvkom vrátane regionálnych samospráv, touto malou a možno až rozsahom bezvýznamnou novelou, je výsledkom vnímania negatívnej činnosti samospráv zo strany vládnej koalície. Ak tento model má byť tým, ktorý chcete aj nasledujúce 2 roky presadzovať, tak vás prosím, aby ste  verejne deklarovali, že obce a regionálne samosprávy sú pre vás na 3. a 4. a možno až na 6., 7. mieste, presne, lebo to vyplýva z predloženej novely zákona o prevode vlastníctva nehnuteľného majetku v správe štátu alebo v správe Slovenskej republiky na obec a vyšší územný celok. Z uvedených dôvodov musím povedať, keďže ani v druhom čítaní či už na výboroch alebo v spoločnej správe sa neobjavili také pozmeňujúce návrhy, ktoré by menili tento text a túto filozofiu, Slovenská demokratická a kresťanská  únia – Demokratická strana, jej poslanecký klub túto novelu nepodporí. Ďakujem pekne.